Agenda 2030 a ONU pentru dezvoltare durabilă (Agenda 2030), cu cele 17 obiective de dezvoltare durabilă (ODD) ale sale, este programul de acțiune internațional pentru eradicarea sărăciei și dezvoltare durabilă. Prin urmare, ca agendă comună după care trebuie să se ghideze toate țările atunci când iau măsuri pentru a răspunde nevoilor populațiilor lor în limitele permise de planeta noastră, aceasta are o importanță excepțională. Uniunea Europeană și statele sale membre sunt pe deplin hotărâte să pună în aplicare Agenda 2030 prin acțiuni proprii și să impulsioneze punerea sa în aplicare la nivel mondial prin întreaga gamă a acțiunilor lor externe. În sprijinul acestei puneri în aplicare vine Consensul european privind dezvoltarea din 2017, ce oferă un nou cadru comun pentru politica de cooperare pentru dezvoltare a UE și a statelor sale membre.

Reducerea sărăciei extreme este una dintre poveștile de succes din ultimii 30 de ani. Cu toate acestea, există în continuare provocări semnificative, inclusiv în țările cel mai puțin dezvoltate și în țările afectate de conflicte, în special în Africa Subsahariană. În plus, în multe țări, problema inegalității s-a accentuat.

Planeta

Efectele schimbărilor climatice amenință în mod serios progresele în materie de dezvoltare, stabilitatea, prosperitatea și mediul înconjurător. Schimbările climatice contribuie la pierderea mijloacelor de subzistență, la strămutarea forțată și la conflicte. Îmbunătățirea rezilienței la schimbările climatice este esențială pentru a asigura o lume mai pașnică și mai sigură. Fluxurile financiare și investițiile ar trebui redirecționate către tehnologii și întreprinderi neutre din punct de vedere climatic.

Peste 70 % din populația săracă a lumii trăiește în zonele rurale, iar subzistența lor depinde direct de biodiversitate și de serviciile ecosistemice. Or aceste sisteme sunt grav amenințate. O mai bună gestionare a resurselor naturale are un rol esențial în abordarea declinului biodiversității și a schimbărilor climatice, stimulând în același timp competitivitatea întreprinderilor și crearea de locuri de muncă durabile. Începând din 2015, UE a pus în aplicare inițiativa „Biodiversitate pentru viață” („Biodiversity for Life ”) pentru

Øprotejarea ecosistemelor;

Øcombaterea infracțiunilor împotriva speciilor sălbatice și

Øpromovarea unei economii verzi în țările în curs de dezvoltare.

Multe state membre ale UE au inclus protecția mediului, utilizarea eficientă a resurselor și schimbările climatice ca parte integrantă a strategiilor lor de cooperare pentru dezvoltare, de exemplu în cadrul programelor de protejare a ecosistemelor, de reducere a poluării, de generare de locuri de muncă verzi și de promovare a consumului și a producției durabile, precum și a urbanizării durabile.

UE a depus eforturi pentru a promova adoptarea pe scară mai largă a practicilor sale durabile în materie de energie, ținând seama, în același timp, de circumstanțele specifice din țările în curs de dezvoltare. Realizând sinergii între Acordul de la Paris privind schimbările climatice și Agenda 2030, UE a evitat suprapunerile dintre acestea, a redus costurile administrative și a promovat abordările avantajoase reciproc.

UE și statele sale membre au sprijinit țările în curs de dezvoltare și țările emergente în tranziția către o economie circulară și în pregătirea și punerea în aplicare a contribuțiilor lor stabilite la nivel național în temeiul Acordului de la Paris. UE a alocat fonduri în valoare de 3,7 miliarde EUR pentru energia durabilă în perioada 2014-2020 și este pe cale de a obține

Øaccesul la energie pentru aproximativ 40 de milioane de persoane;

Øo capacitate suplimentară de energie din surse regenerabile de 6,5 gigawați și

Øreducerea anuală a emisiilor de CO2 cu aproximativ 15 milioane de tone prin măsuri de eficiență energetică.

Energia durabilă și schimbările climatice În 2017, UE și statele sale membre au contribuit cu peste 23 miliarde EUR la sprijinirea țărilor în curs de dezvoltare în eforturile lor de a combate schimbările climatice și de a se adapta la acestea. Această contribuție include 2,6 miliarde EUR din partea Băncii Europene de Investiții (BEI), banca UE, care s-a angajat ca până în 2020 să aloce 35 % din activitatea sa în afara UE pentru combaterea schimbărilor climatice. Țările partenere consideră din ce în ce mai mult energia durabilă drept o chestiune transversală în vederea punerii în aplicare a Agendei 2030 și a Acordului de la Paris și drept un factor de stimulare a creșterii economice și a dezvoltării durabile. Inițiativa emblematică a UE „Alianța mondială împotriva schimbărilor climatice plus ” (AMSC+) sprijină țările cele mai vulnerabile din lume în eforturile lor de a aborda schimbările climatice prin intermediul a peste 70 de proiecte.

Prosperitate

Începând cu 2015, UE și statele sale membre au promovat o creștere durabilă favorabilă incluziunii și locuri de muncă decente în țările în curs de dezvoltare, precum și protecția socială. Prioritatea a fost sprijinirea țărilor partenere în procesul de elaborare a cadrelor de politici pentru o dezvoltare economică durabilă și favorabilă incluziunii. Acțiunile întreprinse includ:

Øsprijin bugetar pentru a permite guvernelor să își mobilizeze resursele interne și să le utilizeze în mod eficace;

Øfinanțarea mixtă, garanțiile bugetare și alte instrumente financiare inovatoare menite să stimuleze împrumuturile către populație și investițiile private și